สวัสดีครับ ในบทที่แล้วผมได้พูดถึงเรื่องการเตรียมเอกสาร แล้วก็การเตรียมบุคลิกภาพของเราไปแล้ว ในบทนี้ ผมจะเน้นในเรื่องของการ กรอกใบสมัครงาน แล้วก็การสัมภาษณ์นะครับ ใบสมัครงานส่วนใหญ่แบบฟอร์มก็จะคล้าย ๆ กันนะครับ ที่ด้านบนของกระดาษแบบฟอร์ม มันก็จะเป็น เอ่อ..ชื่อของบริษัทที่เราไปสมัครนะครับ ถัดลงมาที่มุมขวาบน เขาจะมีช่องให้เรา เอ่อ..เอาไว้ติดรูปภาพนะครับ บรรทัดต่อไปจะเป็นตำแหน่งของงานที่เรามาสมัคร สมมติว่าเรามาสมัครงานในตำแหน่งของพนักงานเสิร์ฟ เราก็เขียนลงไปว่า ตำแหน่งงาน..พนักงานเสิร์ฟ ถัดไปจะเป็นวันที่เราสามารถเริ่มทำงานได้ ถ้าเราสะดวกวันไหน เราก็ใส่วันนั้นลงไป แล้วก็จะมีในส่วนของ เอ่อ.. เงินเดือนที่เราคาดหวังนะครับ ถ้าเราคาดหวังเงินเดือนเท่าไหร่ เราก็ใส่ลงไป อย่างพนักงานเสิร์ฟเราก็ใส่สักเจ็ดแปดพันก็ได้นะครับ อย่าไปใส่เยอะเกินไปนะ เพราะว่าเขาอาจจะไม่รับเราเลย ในส่วนที่สองจะเป็นเรื่องของประวัติส่วนตัว เราก็กรอกชื่อ ที่อยู่ นามสกุล อะไรต่าง ๆ ของเราไป ที่อยู่อาจจะเป็นที่อยู่ตามบัตรประชาชนก็ได้นะครับ หรือไม่ก็เป็นที่อยู่ที่เราอยู่จริง ๆ สามารถติดต่อได้ ในส่วนที่สามจะเป็นเรื่องของประวัติครอบครัว เขาจะถามถึงชื่อบิดา มารดา แล้วก็สถานภาพสมรสของเราว่าเราโสดหรือเปล่า แต่งงานหรือยัง หย่าหรือเปล่า เป็นม่าย อะไรอย่างงี้นะครับ ถ้าเราโสดก็เช็คคำว่าโสด ถ้าเกิดเราแต่งงานแล้ว เขาจะมีถามต่อว่า เอ่อ..ชื่อภรรยาของเรา ชื่อสามีของเรา คือใคร อะไรอย่างงี้นะครับ แล้วก็ถามถึงจำนวนบุตรด้วย ว่าเรามีลูกละยัง มีลูกกี่คน เป็นชายกี่คน หญิงกี่คน อะไรประมาณนี้นะครับ ต่อไปในแบบฟอร์มเขาจะถามเกี่ยวกับประวัติต่าง ๆ นะครับ ไม่ว่าจะเป็นประวัติการทำงาน ประวัติการศึกษา เราก็กรอกไปเรื่อย ๆ นะครับว่าเราเคยเรียนที่ไหน เราทำงานอะไรมาบ้าง ให้เราใส่ตามจริงนะครับ ห้ามมั่วเด็ดขาดเลย เพราะว่าเขาอาจจะสืบประวัติเราย้อนหลังได้ ต่อไปจะเป็นเรื่องของความสามารถพิเศษนะครับ อาจจะเป็นเรื่องของความสามารถทางภาษา ไม่ว่าจะเป็นภาษาอังกฤษ ญี่ปุ่น ไทย จีน ถ้าเราพูดได้ เขียนได้ อ่านได้ เราก็กรอกลงไปเลยนะครับ แล้วก็จะเป็นเรื่องของความสามารถทางคอมพิวเตอร์ ทั้งโปรแกรมเวิร์ด เอกซ์เซล เขียนโปรแกรม ทำกราฟิก ทำเว็บไซต์ ถ้าเราทำได้เราก็กรอกไปเลยนะครับ ไม่ต้องกั๊กนะครับ สำหรับผู้ชาย เขาจะมีให้เรากรอกเพิ่มเติมในส่วนของการเกณฑ์ทหารนะครับ ถ้าเราเคยผ่านการเกณฑ์ทหารมาแล้ว เราก็เช็คไปเลยนะครับ ในส่วนท้าย ๆ ของใบสมัครงาน เขามักจะถามถึงเรื่องประวัติการรักษาโรคนะครับ อาจจะเป็นเรื่องของโรคประจำตัว บุคคลที่สามารถติดต่อได้ในเวลาฉุกเฉิน พอเรากรอกทุกอย่างครบหมดแล้ว เราก็ลงลายมือชื่อเลยนะครับ ก็คือลงลายเซ็นนั่นแหละ จากนั้นให้เรานำแบบฟอร์มที่เรากรอกเนี่ย อ่า..เอามาแนบพร้อมกับเอกสารที่เราเตรียมมา แล้วก็ไปยื่นให้กับฝ่ายบุคคลนะครับ เขาจะพิจารณาเอกสารของเรา สักสองสามวัน หรือไม่ก็หนึ่งอาทิตย์ จากนั้นเขาอาจจะมีการเรียกเราสัมภาษณ์ทีหลัง โดยการติดต่อมาหาเราอะไรอย่างงี้นะครับ เราก็แค่รอฟังคำตอบละกัน ต่อไปผมจะพูดถึงเรื่องการสัมภาษณ์งานนะครับ การสัมภาษณ์งานถือเป็นเรื่องที่ต้องมีการเตรียมตัวเป็นพิเศษเลยนะครับ เพราะมันเป็นตัวตัดสินเลยว่า เราจะได้ทำงานที่นั่นหรือไม่ก็โดนปฏิเสธไป คำถามแรกที่มักจะใช้ในการสัมภาษณ์ก็คือ “ทำไมคุณถึงอยากทำงานที่นี่” เขาต้องการอยากจะรู้ว่า ทำไมเราถึงเลือกบริษัทของเขา เราอาจจะตอบประมาณว่า “ผมมีความสนใจในระบบการทำงานของบริษัทแห่งนี้ บริษัทแห่งนี้มีความมั่นคงมีความน่าเชื่อถือ และเปิดโอกาสให้กับพนักงานทุกคนได้แสดงความสามารถ” อะไรประมาณนี้นะครับ คำถามต่อไปที่เขามักจะถามก็คือ เหตุผลที่เราลาออกจากบริษัทเดิม แล้วย้ายมาที่บริษัทของเขา เรามีเหตุผลอะไร เราอาจจะพูดประมาณว่า “ผมอยากที่จะหาประสบการณ์ใหม่ ๆ กับบริษัท เอ่อ..ใหม่ ๆ” “ ผมต้องการจะเรียนรู้งานเพิ่มเติมมากขึ้น” “ผมอยากที่จะพบเจอผู้คนมากขึ้น” อะไรประมาณนี้นะครับ แต่ว่าเราห้ามตอบข้อเสียของบริษัทเดิมเด็ดขาด ไม่ว่าเราจะเจอเรื่องอะไรมา เพราะการที่เราโจมตีบริษัทเดิมเนี่ย มันเป็นการสร้างภาพลักษณ์ที่แย่ให้กับตัวเรานะครับ เขาจะมองว่าเราเป็นคนที่ไม่จริงใจกับบริษัท คำถามต่อไปที่เขามักจะถามกันก็คือ ข้อเสียของเราคืออะไร อันนี้เราควรจะพูดถึงข้อเสียที่ไม่ได้เกี่ยวข้องกับงานนะครับ เพราะถ้าเราพูดถึงข้อเสียในการทำงานของเราเนี่ย มันอาจจะเป็นสิ่งที่ทำให้เขารู้สึกว่า เราไม่พร้อมที่จะทำงานหรือเปล่า มันเป็นคำถามลองใจนะครับ ถ้าเราบอกหมด เราอาจจะถูกปฏิเสธเลยก็ได้ เราควรที่จะพูดข้อเสียแบบรวม ๆ กว้าง ๆ ที่คนทั่วไปก็มีกันอะไรอย่างงี้นะครับ เราอาจจะพูดถึงข้อเสียในเรื่องการเรียนของเราก็ได้ อย่างเช่น เราเป็นคนที่เรียนคณิตศาสตร์ไม่เก่ง ไม่เก่งเรื่องการคำนวณ หรือไม่ก็ เราเป็นคนที่มีปัญหาทางด้านภาษา ไม่เก่งภาษาอังกฤษ พูดภาษาอังกฤษไม่ได้ หรือไม่ก็เราเป็นคนที่ เอ่อ..ขาดความมั่นใจในตัวเอง เป็นคนขี้อาย ไม่กล้าแสดงออก อะไรอย่างงี้นะครับ แต่อย่าไปบอกว่า “ผมเป็นคนที่มาทำงานสายทุกวัน” แบบนี้ตายนะครับ เราโดนปฏิเสธแน่นอน